Ontmasker jou glimlag - WelstandWelstand
Tuis / Advies / Ontmasker jou glimlag
Het jy al agtergekom hoe 'n vriendelike glimlag van jou kant af 'n oënskynlik nors of onvriendelike persoon se gelaat kan laat ophelder? Of het jy ervaar hoe jou bedrukte gemoedstemming verbeter wanneer iemand 'n vriendelike glimlag met jou deel? 'n Glimlag is inderdaad aansteeklik – een word maklik twee. Wêreldglimlagdag word op Vrydag 2 Oktober gevier, maar daar is geen rede waarom jy dit nie elke dag kan of behoort te gebruik nie. Anthony Vespugio het gesê: "Enige pad wat jy deur die lewe bewandel, word grootliks verbeter as jy onthou om 'n glimlag in jou bagasie te pak en onthou om dit dikwels tydens jou reis uit te haal."
Ongelukkig het die Koronavirus die afgelope paar maande wêreldwyd baie mense van hul glimlag beroof weens die moeilike omstandighede waarin ons onsself bevind. Die maskers wat ons moet dra, verberg ongelukkig ook die glimlag van diegene wat nog rede het om te glimlag of wat hulle nie deur omstandighede laat onderkry nie. Na verwagting gaan maskers vir 'n lang ruk nog deel van ons openbare uitrusting wees. In 'n samelewing vol gemaskerdes kan die lewe nog meer neerdrukkend voel. Dis juis in hierdie tyd dat 'n mens vir almal met wie jou pad daagliks kruis ( die supermark- en winkelpersoneel, poskantoorklerk, kassiere, die petroljoggie, jou kollegas, of jou kind se onderwyser) moet kan wys dat jy vriendelik, empaties en toeganklik is. Hoe kan jy van agter jou masker help om die wêreld 'n vriendeliker plek te maak? Daar is maniere om jou glimlag te ontmasker.
Guillaume Benjamin Amand Duchenne, 'n Franse neuroloog, onderskei twee tipes glimlagte. Die eerste is die sosiale glimlag waar 'n mens slegs met jou lippe glimlag. Dis gewoonlik hierdie glimlag wat deur 'n masker verberg word. Die belangrikheid daarvan moet egter nie onderskat word nie, omdat dit 'n belangrike rol vertolk in ons daaglikse omgang met mense. Die tweede tipe is die Duchenne-glimlag wat jou hele gesig ophelder, jou wange lig en die oë laat glinster. 'n Masker sal nie sommer hierdie glimlag wegsteek nie.
Paul Ekman, 'n sielkundige wat gesigsuitdrukkings bestudeer, sê dat 'n glimlag van vreugde die oë laat vernou. Janine Driver, 'n kundige op die gebed van liggaamstaal en stigter en president van die Instituut vir Liggaamstaal in Washington, D.C., sê dat baie van 'n mens se emosie deur jou oë en wenkbroue verklap word. 'n Mens kan ook in die plooitjies aan weerskante van die oë sien wanneer iemand gelukkig of vriendelik is. Volgens Driver moet 'n mens ook 'n doelbewuste poging aanwend om te verseker jou glimlag bereik jou oë en dat jy oogkontak maak met die persoon met wie jy praat. Daarom moet 'n mens liefs ook jou donkerbril afhaal wanneer jy met iemand gesels.
Indien jy onseker is of mense by wyse van gesigsuitdrukkings jou vriendelikheid of goedgesindheid ervaar, gebruik gerus liggaamstaal en ander nieverbale leidrade:
In normale situasies sou 'n klop op die skouer of 'n warm drukkie die plek van 'n vriendelike glimlag kon inneem. Ongelukkig vereis Covid-19 regulasies benewens die dra van maskers ook die handhawing van sosiale afstand.
Moenie aan jou keel vat of met gevoude arms staan of sit nie. Dit skep die indruk van ontoeganklikheid en ongevoeligheid.
As jy jou kop effens skuins na links of regs kantel, wys dit dat jy omgee, aandagtig luister en vriendelik is.
Demonstreer vriendelikheid deur hardop te lag.
Wat van 'n vriendelike knipoog, 'n vriendelike waai met die hand, of 'n kopknik?
En laaste maar beslis nie die minste nie – gebruik verbale kommunikasie met opregte vriendelike woorde. Glimlag terwyl jy praat. Ursula Hess, 'n sielkundige verbonde aan die Humboldt Universiteit van Berlyn, reken dat 'n mens kan 'hoor' wanneer iemand glimlag, omdat dit die mondvorm verander, wat die stem helderder laat klink.
As jy op een van hierdie maniere daadwerklik poog om jou glimlag te ontmasker, sal daar geen rede wees vir enigeen om jou as onvriendelik te beleef nie.